Document ID: 32010R0878

REGULAMENTUL (UE) NR. 878/2010 AL COMISIEI
din 6 octombrie 2010
de modificare a anexei I la Regulamentul (CE) nr. 669/2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 15 alineatul (5),
întrucât:
(1)
Regulamentul (CE) nr. 669/2009 al Comisiei (2) stabilește norme privind controalele oficiale consolidate care trebuie efectuate asupra importurilor de anumite produse de hrană pentru animale și alimentare de origine neanimală enumerate în anexa I la regulamentul menționat, la puncte de intrare pe teritoriile menționate în anexa I la Regulamentul (CE) nr. 882/2004.
(2)
Articolul 2 din Regulamentul (CE) nr. 669/2009 prevede că lista din anexa I la regulamentul respectiv trebuie să facă obiectul unei reexaminări periodice, cel puțin trimestriale, luând în considerare cel puțin sursele de informație menționate la articolul respectiv.
(3)
Frecvența și relevanța incidentelor alimentare notificate prin intermediul Sistemului de alertă rapidă pentru alimente și hrana pentru animale (RASFF), constatările misiunilor în țări terțe efectuate de Oficiul Alimentar și Veterinar, precum și rapoartele trimestriale pe care trebuie să le pună la dispoziție statele membre în ceea ce privește controalele oficiale efectuate la frontierele lor în conformitate cu articolul 15 din Regulamentul (CE) nr. 669/2009 indică că este necesară revizuirea listei din anexa I la regulamentul menționat anterior. În special, anexa I la acel regulament trebuie revizuită prin eliminarea mărfurilor pentru care sursele de informații menționate anterior indică un grad de conformitate satisfăcător în mod global cu cerințele UE relevante privind siguranța și pentru care realizarea unor controale oficiale consolidate nu mai este, prin urmare, justificată și prin adăugarea altor mărfuri pentru care aceleași surse arată un grad de neconformitate cu cerințele UE relevante privind siguranța, care justifică introducerea unor controale oficiale consolidate.
(4)
Modificările aduse anexei I la Regulamentul (CE) nr. 669/2009 prevăzute în prezentul regulament ar trebui să devină aplicabile în cel mai scurt timp posibil, pentru ca efectuarea de controale oficiale consolidate, pe de o parte, să poată înceta pentru mărfurile care sunt eliminate din listă și, pe de altă parte, să poată începe pentru mărfurile nou adăugate.
(5)
Prin urmare, Regulamentul (CE) nr. 669/2009 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 669/2009 se înlocuiește cu textul din anexa la prezentul regulament.
Articolul 2
Prezentul regulament intră în vigoare la 7 octombrie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 octombrie 2010.

Labels: 17
5
0
3
6